Hyvinvointialue etsii lapsille uusia tuki- ja sijaisperheitä – Tervetuloa 4.2.2026 infotilaisuuteen

Etelä-Karjalassa on tarvetta lasten ja nuorten tukihenkilöille ja -perheille sekä sijaisperheille. Hyvinvointialue järjestää Lappeenrannassa Lasten ja nuorten talolla 4. helmikuuta klo 16.30–17.30 infotilaisuuden, jossa kerrotaan aiheesta sekä pian alkavista koulutuksista.

Tuki- ja sijaisperhetoiminnasta kiinnostuneilla ei tarvitse olla sosiaalialan koulutusta tai aikaisempaa kokemusta asiasta. Hyvinvointialue tarjoaa vapaaehtoisille koulutusta, vertaistukea ja työntekijöiden tuen läpi koko toiminnan.

Tukiperhettä odottavat 1–12-vuotiaat lapset

Tukisuhdetoiminnan ohjaaja Anna Honkanen kertoo, että tällä hetkellä on pulaa tukiperheistä koko Etelä-Karjalan alueella. Lapsi on tukiperheessä kerran kuukaudessa ja osallistuu perheen tavalliseen viikonlopun viettoon.

Tukihenkilö tapaa lasta noin kahden viikon välein

Tukihenkilö on lapselle tai nuorelle keskustelukaveri ja kodin ulkopuoliseen, mukavaan yhteiseen tekemiseen lähtevä, turvallinen aikuinen.

Etsimme tukiperheitä tällä hetkellä lähinnä 4–10-vuotiaille lapsille ja tukihenkilöitä 10–14-vuotiaille lapsille ja nuorille.

Anna Honkanen

Kaikenikäiset ihmiset ja kaikenlaiset perheet voivat toimia tukihenkilönä tai -perheenä. Voi olla esimerkiksi opiskelija, eläkeläinen, yksinhuoltaja tai kahden aikuisen monilapsinen perhe.

Sijaisperheitä tarvitaan sekä lyhyemmiksi että pidemmiksi jaksoiksi

Sijaishuollon ohjaaja Jenni Koppo kertoo, että tällä hetkellä tarvetta sijaisperheistä on koko Etelä-Karjalan alueella, mutta erityisesti Lappeenrannassa.

− Tarvitsemme uusia sijaisperheitä lyhyemmäksi tai pidemmäksi ajaksi eri ikäisille lapsille sekä sisaruksille. Sijaisperhe tarjoaa lapselle tai nuorelle kodin, huolenpitoa, välittämistä ja turvaa.

Tuki- tai sijaisperhetoiminnan aloittavien vapaaehtoisten elämätilanteen tulee olla vakaa - heiltä odotetaan toimintaan sitoutumista sekä aitoa halua ja kiinnostusta auttaa lasta.

Ohjaajat Jenni Koppo ja Anna Honkanen kannustavat kaikkia asiasta kiinnostuneita tulemaan mukaan infotilaisuuteen kuulemaan asiasta lisää. Koulutukseen osallistuminen on ilmaista eikä se vielä sido aloittamaan tuki- tai sijaisperhetoimintaa.

Onko sinulla sydämessäsi ja kodissasi tilaa lapselle? Tule mukaan 4.2. infotilaisuuteen

Aika: Keskiviikko 4.2.2026 kello 16.30–17.30
Paikka: Lasten ja nuorten talo, Lappeenranta (os. Kasarmikatu 7)

Lämpimästi tervetuloa mukaan kuulemaan tuki- ja sijaisperhetoiminnasta! Tilaisuuteen ei tarvitse ilmoittautua.

Lisätietoja:

Tukiperhe- ja tukihenkilötoiminta:
Anna Honkanen, tukisuhdetoiminnan ohjaaja, p. 040 729 0790 tai annakaisa.honkanen(a)ekhva.fi / Tukiperheet ja tukihenkilöt -sivu

Sijaisperhetoiminta:
Jenni Koppo, sijaishuollon ohjaaja, p. 040 1455 981 tai jenni.koppo(a)ekhva.fi / Lastensuojelun perhehoito ja sijaisperheet